ޕްރޮސިކިއުޓަރ ޖެނެރަލްގެ އޮފީހުގެ މުވައްޒަފުންގެ ސުލޫކީ މައްސަލަތައް ބަލައި ފިޔަވަޅު އަޅާނެ ގޮތުގެ ގަވާއިދު
(2021/R-73)

[ތަޢާރަފު]

[ތަޢާރަފު]
މި ގަވާއިދަކީ، ޤާނޫނު ނަންބަރު 9/2008 (ޕްރޮސިކިއުޓަރ ޖެނެރަލްގެ ޤާނޫނު) ގެ 7-12 ވަނަ މާއްދާއިން ބާރު ލިބިގެން، ޕްރޮސިކިއުޓަރ ޖެނެރަލްގެ އޮފީހުގެ މުވައްޒަފުން އެ މުވައްޒަފުންގެ ސުލޫކީ މިންގަނޑާ ޚިލާފުވެއްޖެނަމަ ފިޔަވަޅު އަޅާނެ ގޮތާއި، އަޅާނެ ފިޔަވަޅުތައް ބަޔާންކުރާ ގަވާއިދެވެ.
މި ގަވާއިދަށް ކިޔާނީ، ޕްރޮސިކިއުޓަރ ޖެނެރަލްގެ އޮފީހުގެ މުވައްޒަފުންގެ ސުލޫކީ މައްސަލަ ބަލައި ފިޔަވަޅު އަޅާނެ ގޮތުގެ ގަވާއިދެވެ.

[ޖަދުވަލުތަކަކީ ގަވާއިދުގެ ބައެއް ގޮތުގައި ކަނޑައެޅުން]
މި ގަވާއިދުގެ ޖަދުވަލުތަކަކީ، މި ގަވާއިދުގެ ބައެކެވެ.

[ސުލޫކީ މައްސަލަ ބަލާ ކޮމިޓީ]

[ސުލޫކީ މައްސަލަ ބަލާ ކޮމިޓީ އެކުލަވައިލުން]
ޕްރޮސިކިއުޓަރ ޖެނެރަލް އޮފީހުގެ މުވައްޒަފުންގެ ސުލޫކީ މައްސަލަތަކާ ގުޅޭ ޝަކުވާތައް ބަލައިގަނެ، އެ ޝަކުވާތައް ތަޙުޤީޤުކޮށް ފިޔަވަޅު އެޅުމަށް ޓަކައި ސުލޫކީ މައްސަލަ ބަލާ ކޮމިޓީއެއް އެކުލަވައިލަންވާނެއެވެ.
ސުލޫކީ މައްސަލަ ބަލާ ކޮމިޓީގެ މެންބަރުންގެ އަދަދަކީ 5 (ފަހެއް) އެވެ. އެ ކޮމިޓީގެ މެންބަރުންގެ ގޮތުގައި، އެސިސްޓެންޓް ޕްރޮސިކިއުޓަރ ޖެނެރަލްގެ މަޤާމުން މަތީގެ 3 (ތިނެއް) މީހުން ހިމެނެންވާނެއެވެ. މި ތިން މީހުންގެ ތެރެއިން ކޮމިޓީގެ ރިޔާސަތު ބަލަހައްޓާނެ މީހަކު، ޕްރޮސިކިއުޓަރ ޖެނެރަލް ކަނޑައަޅަންވާނެއެވެ.
ސުލޫކީ މައްސަލަ ބަލާ ކޮމިޓީއަށް މެންބަރުން ޢައްޔަނު ކުރާނީ، ޕްރޮސިކިއުޓަރ ޖެނެރަލެވެ. ކޮމިޓީއަށް ޢައްޔަނުކުރާ މެންބަރުންނާއި، ރިޔާސަތަކީ ކޮބައިކަން އިންޓަރނަލް މެމޯއެއްގައި ކަނޑައަޅައިފައި އޮންނަންވާނެއެވެ.

[ކޯރަމާއި ވޯޓުލުން]
ސުލޫކީ މައްސަލަ ބަލާ ކޮމިޓީން ނިންމުމެއް ނިންމުމަށް ޓަކައި ބޭނުންވާ ކޯރަމަކީ 3 (ތިނެއް) އެވެ.
ސުލޫކީ މައްސަލަ ބަލާ ކޮމިޓީގެ ކޯރަމް ހަމަނުވެގެން ނުވަތަ، އެނޫންވެސް ސަބަބެއް މެދުވެރިވެގެން އެ ކޮމިޓީގެ ނިންމުންތައް ނުނިންމޭ ފަދަ ހާލަތެއް މެދުވެރިވެއްޖެނަމަ، އެ މަސައްކަތް ކުރުމަށް ވަގުތީ ކޮމިޓީއެއް، ޕްރޮސިކިއުޓަރ ޖެނެރަލް އެކުލަވައިލަންވާނެއެވެ. ވަގުތީ ކޮމިޓީގެ މަސައްކަތްވެސް ކުރާނީ، މި ގަވާއިދުގައި ބަޔާންކޮށްފައިވާ އުސޫލުތަކާ އެއްގޮތްވާ ގޮތުގެ މަތީންނެވެ.

[ސެކްރެޓޭރިއޭޓް]
ސުލޫކީ މައްސަލަތަކާ ގުޅިގެން ކުރަންޖެހޭ އިދާރީ ކަންކަން ބަލަހައްޓާނީ ޕްރޮސިކިއުޓަރ ޖެނެރަލްގެ އޮފީހުގެ ހިއުމަން ރިސޯސްގެ ކަންކަން ބެލެހެއްޓުން މަތިކުރެވިފައިވާ ޑިޕާޓްމަންޓުންނެވެ.

[ޝަކުވާ ބަލައިގަތުން]

[ޝަކުވާ ހުށަހެޅުން]
ސުލޫކީ މައްސަލަ ބަލާ ކޮމިޓީއަށް މައްސަލަ ހުށަހަޅާނީ، މި ގަވާއިދުގެ ޖަދުވަލު 1 ގައި ބަޔާންކޮށްފައިވާ ފޯމު ފުރިހަމަކޮށްގެން ނުވަތަ، ސިޓީއަކުން ނުވަތަ، އީމެއިލްގެ ޒަރީޢާއިންނެވެ. މައްސަލަ ހުށަހަޅާ ފަރާތަކީ ކާކުކަން ނޭނގޭ ގޮތަށްވެސް ހުށަހެޅިދާނެއެވެ.
ޕްރޮސިކިއުޓަރ ޖެނެރަލްގެ އޮފީހަށް މުވައްޒަފެއްގެ ސުލޫކީ މައްސަލައެއްގެ ޝަކުވާއެއް ހުށަހެޅިއްޖެނަމަ، އެ މައްސަލަ ބެލުމާމެދު ގޮތެއް ނިންމުމަށް ޓަކައި 3 (ތިނެއް) ދުވަހުގެ ތެރޭގައި، ސުލޫކީ މައްސަލަ ބަލާ ކޮމިޓީއަށް އެ މައްސަލަ ފޮނުވަންވާނެއެވެ.
ސުލޫކީ މައްސަލަ ކުރިޔަށް ގެންދިޔުމާމެދު، އެ މައްސަލައެއް ސުލޫކީ މައްސަލަ ބަލާ ކޮމިޓީއަށް ހުށަހެޅޭތާ 5 (ފަހެއް) ދުވަހުގެ ތެރޭގައި އެ މައްސަލައެއް ކުރިޔަށް ގެންދާނެ ތަނެއް އޮތްތޯ ބަލައި، އެ މައްސަލަ ކުރިޔަށް ގެންދިޔުމާމެދު ގޮތެއް ނިންމަންވާނެއެވެ.
މި މާއްދާގެ (ނ) ގެ ދަށުން ނިންމާ ނިންމުން، މި ގަވާއިދުގެ ޖަދުވަލު 2 ގައިވާ ފޯމުގައި ލިޔެ ރައްކައުކުރަންވާނެއެވެ.

[ތަޙުޤީޤުކުރަން ނިންމާ މައްސަލަތައް]
މި ގަވާއިދުގެ 6 ވަނަ މާއްދާގެ ދަށުން ކުރިޔަށް ގެންދިޔުމަށް ނިންމާ މައްސަލަތަކުގެ ތަޙުޤީޤު ކުރިޔަށް ގެންދަންވާނީ، މި ގަވާއިދުގެ 4 ވަނަ ބައިގައި ބަޔާންކޮށްފައިވާ ގޮތުގެ މަތީންނެވެ.

[ތަޙުޤީޤުކުރުން]

[ތަޙުޤީޤުކުރާ ޓީމު]
ސުލޫކީ މައްސަލަ ބަލާ ކޮމިޓީން ތަޙުޤީޤު ކުރުމަށް ނިންމާ މައްސަލަތައް ތަޙުޤީޤު ކުރުމަށް ޕްރޮސިކިއުޓަރ ޖެނެރަލްގެ އޮފީހުގެ މުވައްޒަފުންގެ ތެރެއިން 3 (ތިނެއް) މީހުންގެ މައްޗަށް އެކުލެވޭ ތަޙުޤީޤުކުރާ ޓީމަކާ ހަވާލުކޮށް، އެ ޓީމުގައި އިސްކޮށް މަސައްކަތްކުރާނެ މީހަކީ ކާކުކަން ސުލޫކީ މައްސަލަ ބަލާ ކޮމިޓީން އެކަށައަޅަންވާނެއެވެ. ތަޙުޤީޤު ޓީމުގައި ކޮމިޓީގެ މެންބަރުން ނޫން މީހުން ހިމެނުމުގެ އިޚްތިޔާރު ސުލޫކީ މައްސަލަ ބަލާ ކޮމިޓީއަށް ލިބިގެންވެއެވެ.
ތަޙުޤީޤު ޓީމުގައި މީހުން ހިމެނުމުގައި، އެ މީހަކީ ހުށަހެޅިފައިވާ މައްސަލައިގައި މަޞްލަޙަތު ފުށުއެރުމެއް ނެތް މީހެއްކަން ސުލޫކީ މައްސަލަ ބަލާ ކޮމިޓީން ކަށަވަރު ކުރަންވާނެއެވެ. އާންމުކޮށް އެކުގައި ވަޒީފާ އަދާކުރާ ބައެއްގެ ގޮތުން އެކަކު އަނެކަކާ ދެމެދު އޮންނަ ގުޅުމަށްވުރެ ގާތް ރަޙްމަތްތެރިކަމެއް ނުވަތަ، ވިޔަފާރީގެ ނުވަތަ، ތިން ވަނަ ދަރަޖައަށްވުރެ ގާތް އާއިލީ ގުޅުމެއް މައްސަލަ ރައްދުވާ މުވައްޒަފާއި، ތަޙުޤީޤު ޓީމުގެ މެންބަރަކާ ދެމެދު އޮތުމަކީ މަޞްލަޙަތު ފުށުއަރާ ހާލަތެއް ކަމަށް ބަލަންވާނެއެވެ.

[މައްސަލަތައް ބެލުމުގެ އަސާސް]
ސުލޫކީ މައްސަލަ ބަލާ ކޮމިޓީންނާއި، ތަޙުޤީޤު ޓީމުން މައްސަލަތައް ބަލައި ފިޔަވަޅު އަޅަންވާނީ، އިންޞާފުވެރިކަމާއެކު، ޕްރޮސިކިއުޓަރ ޖެނެރަލްގެ މަސައްކަތާމެދު އިތުބާރު ޤާއިމުކޮށް ދެމެހެއްޓުމުގެ އަސާސްގެ މައްޗަށެވެ.

[ތަޙުޤީޤު ޓިމުގެ ބާރުތައް]
ތަޙުޤީޤު ޓީމުން މައްސަލަތައް ބަލަންވާނީ، މި މާއްދާގައި ބަޔާންކޮށްފައިވާ ގޮތުގެ މަތީންނެވެ.
ތަޙުޤީޤު ޓީމަށް މައްސަލަ ލިބުމުން، އެ މައްސަލަ ރައްދުވާ މުވައްޒަފު ހާޒިރުކުރުމަށް ނިންމައިފިނަމަ، މި ގަވާއިދުގެ ޖަދުވަލު 5 ގައިވާ ފޯމު މެދުވެރިކޮށް ތަޙުޤީޤަށް ހާޒިރުވުމަށް އަންގަންވާނެއެވެ. ތަޙުޤީޤަށް ހާޒިރުވުމަށް އެ މުވައްޒަފަކަށް އަންގަންވާނީ، މަދުވެގެން 48 (ސާޅީސް އަށެއް) ގަޑިއިރުގެ ވަގުތު ލިބޭގޮތަށެވެ. އަދި އެ މައްސަލައިގައި ކުރެވޭ ތުހުމަތާއި، ތަޙުޤީޤަށް ހާޒިރުވާންޖެހޭ ތަނާއި، ވަގުތާއި، ޤާނޫނީ ވަކީލެއްގެ ފުރުޞަތު އޮތްކަން ލިޔުމުން ނުވަތަ އީމެއިލްގެ ޒަރީޢާއިން އެ މުވައްޒަފަކަށް އަންގަންވާނެއެވެ.
ބަލަމުންދާ މައްސަލައާ ގުޅިގެން، ތުހުމަތުކުރެވޭ މައްސަލައާއި، އެ މައްސަލައިގެ ތަފުސީލު، މައްސަލަ ރައްދުވާ މުވައްޒަފަށް ސާފުކޮށްދިނުމަށްފަހު، ބަލަމުންދާ މައްސަލައާ ގުޅިގެން މުވައްޒަފާ ސުވާލުކުރުމުގެ ބާރު، ތަޙުޤީޤު ޓީމަށް ލިބިގެންވެއެވެ. އެގޮތުން ކުރާ ސުވާލުތަކަށް މުވައްޒަފު ޖަވާބުދޭންވާނެއެވެ.
ތަޙުޤީޤު ޓީމުން ކުރާ ސުވާލުތަކަށް ޖަވާބުދިނުމަށް އިތުރު ވަގުތު ބޭނުންކަމަށް އެ މުވައްޒަފު ބުނެފިނަމަ، އެ ކަމުގެ ބާވަތަށް ބަލައި ޖަވާބުދާރީވުމަށް އެކަށީގެންވާ ވަގުތު، މައްސަލަ ރައްދުވާ މުވައްޒަފަށް، ތަޙުޤީޤު ޓީމުން ދޭންވާނެއެވެ.
ތަޙުޤީޤު ޓީމުން ކުރާ ސުވާލުތަކަށް ޖަވާބު ދިނުމުގައި، މައްސަލަ ރައްދުވާ މުވައްޒަފު ޢައްޔަނު ކޮށްފައިވާ ޤާނޫނީ ވަކީލާ މަޝްވަރާ ކުރެވިދާނެއެވެ.
ތަޙުޤީޤުގައި ދިފާޢީ ހެކި ހުށަހެޅުމުގެ ފުރުޞަތު މައްސަލަ ރައްދުވާ މުވައްޒަފަށް ލިބިގެންވެއެވެ. މިގޮތުން ހުށަހަޅާ ހެއްކެއް ބަލައި ނުގަތުމަށް ނިންމާނަމަ، އެ ނިންމުން ބިނާކުރި ސަބަބުތައް، ތަޙުޤީޤު ޓީމުގެ ރިޕޯޓުގައި ހިމަނަންވާނެއެވެ.
ދިފާޢީ ހެކިން ހާޒިރުކުރުމަށް ތަޙުޤީޤު ޓީމުން ނިންމާނަމަ، އެ ހެކިން ހާޒިރުކުރުމަށް އެކަށީގެންވާ ވަގުތު، މައްސަލަ ރައްދުވާ މުވައްޒަފަށް ދޭންވާނެއެވެ.
މައްސަލައާ ގުޅިގެން އިތުރު މަވައްޒަފުން ހާޒިރުކޮށް ސުވާލުކުރުމާއި، ގުޅުންހުރި ލިޔެކިޔުންތައް ބަލައި ދިރާސާކުރުމުގެ ބާރު ތަޙުޤީޤު ކޮމިޓީއަށް ލިބިގެންވެއެވެ.
މައްސަލަ ތަޙުޤީޤު ކުރުމަށްފަހު، އެ މައްސަލައަކާ ގުޅިގެން ތަޙުޤީޤު ޓީމުން، މި ގަވާއިދުގެ ޖަދުވަލު 3 ގައި ބަޔާންކޮށްފައިވާ ތަޙުޤީޤު ރިޕޯޓު އެކުލަވައިލައި، އެ ރިޕޯޓު، މައްސަލަ ރައްދުވާ މުވައްޒަފަށް ޖަވާބުދާރީވުމަށް ފޮނުވަންވާނެއެވެ.
ތަޙުޤީޤު ރިޕޯޓު ލިބޭތާ 5 (ފަހެއް) ދުވަހުގެ ތެރޭގައި ރިޕޯޓާ ގުޅޭގޮތުން ތަޙުޤީޤު ޓީމަށް ހުށަހަޅަން ބޭނުންވާ ކަންކަމާއި، މައްސަލަ ނިންމުމުގައި ރިޢާޔަތްކޮށްދިނުން އެދޭ ކަންކަން ބަޔާންކޮށް ލިޔުމުން ހުށަހެޅުމުގެ އިޚްތިޔާރު، މައްސަލަ ރައްދުވާ މުވައްޒަފަށް ލިބިގެންވެއެވެ.
ތަޙުޤީޤު ރިޕޯޓާ ގުޅިގެން މުޅި މައްސަލައާމެދު ޖުމުލަގޮތެއްގައި ވާހަކަދައްކައި، ފަހުބަސް ބުނުމުގެ ފުރުޞަތު، މައްސަލަ ރައްދުވާ މުވައްޒަފަށް ލިބިދިނުމަށް ޓަކައި ތަޙުޤީޤު ރިޕޯޓު މުވައްޒަފަށް ދެވޭތާ ގިނަވެގެން 5 (ފަހެއް) ދުވަހުގެ ތެރޭގައި ތަޙުޤީޤު ޓީމާއި މުވައްޒަފާއެކު ބައްދަލުވުމެއް ބާއްވަންވާނެއެވެ.
މި މާއްދާގެ (މ) ގެ ދަށުން ބާއްވާ ބައްދަލުވުމަށްފަހު ރިޕޯޓަށް އެއްވެސް ބަދަލެއް ގެންނަންޖެހޭނަމަ، އެ ބަދަލެއް ގެނައުމަށްފަހު، ގިނަވެގެން 5 (ފަހެއް) ދުވަހުގެ ތެރޭގައި، މައްސަލައިގެ ތަޙުޤީޤު ރިޕޯޓު، ސުލޫކީ މައްސަލަ ބަލާ ކޮމިޓީއަށް، ތަޙުޤީޤު ޓީމުން ހުށަހަޅަންވާނެއެވެ.
މައްސަލަ ރައްދުވާ މުވައްޒަފު، ތަޙުޤީޤަށް ހާޒިރުވުމަށް އަންގާ އެންގުން ލިބި، މަޤުބޫލު ސަބަބެއް ނެތި ތަޙުޤީޤަށް ހާޒިރުނުވެއްޖެނަމަ، ނުވަތަ ތަޙުޤީޤަށް ހާޒިރުވުމަށް އަންގާ އެންގުމާ ގަސްތުގައި ހަވާލުނުވެއްޖެނަމަ، އެ މުވައްޒަފެއްގެ ޣައިރު ހާޒިރުގައި ތަޙުޤީޤު ކުރިޔަށް ގެންދިޔުމުގެ އިޚްތިޔާރު، ތަޙުޤީޤު ޓީމަށް ލިބިގެންވެއެވެ.
ތަޙުޤީޤަށް ހާޒިރުވެ، ތަޙުޤީޤު ޓީމުން ކުރާ ސުވާލުތަކަށް މުވައްޒަފު ޖަވާބު ނުދޭނަމަ، އޭނާގެ މައްޗަށް ކުރެވޭ ތުހުމަތަށް އިންކާރުކުރަނީ ކަމަށް ބަލައި، ތަޙުޤީޤު ކުރިޔަށް ގެންދަންވާނެއެވެ. އަދި ފަހުގެ މަރުޙަލާއެއްގައި ދިފާޢުގައި ދައްކާ ވާހަކައެއް ބަލައިގަތުމާމެދު ގޮތެއް ނިންމުމުގައި، ސުވާލުތަކަށް ޖަވާބުދީފައި ނުވާ ނުވުމަށް، ތަޙުޤީޤު ޓީމަށާއި، ސުލޫކީ މައްސަލަ ބަލާ ކޮމިޓީއަށް ރިޢާޔަތް ކުރެވިދާނެއެވެ. އެހެންނަމަވެސް، މައްސަލަ ރައްދުވާ މުވައްޒަފު ހަނުހުންނަ ހުރުމަކީ ހަމައެކަނި އެކަމުގެ މައްޗަށް ބަލައިގެން އެ މުވައްޒަފެއްގެ މައްޗަށް މައްސަލަ ސާބިތުވާކަމަށް ނިންމޭނެ ސަބަބެއް ނޫނެވެ.

[ވަގުތީ ފިޔަވަޅު އެޅުން]
ސުލޫކީ މައްސަލަ ބަލާ ކޮމިޓީން ބަލަމުންދާ މައްސަލައިގެ ބާވަތުން މައްސަލަ ރައްދުވާ މުވައްޒަފު ވަގުތީގޮތުން މަސައްކަތުން ދުރުކުރަން، ނުވަތަ ވަގުތީގޮތުން ބައެއް މަސައްކަތްތަކުން ދުރުކުރަން ފެންނަނަމަ، އަދި އެކަން ޕްރޮސިކިއުޓަރ ޖެނެރަލްގެ ސަމާލުކަމަށް ގެނެސްފިނަމަ، އެކަމުގައި މަޞްލަޙަތު އޮތް ގޮތެއް ބެލުމަށްފަހު، ތަޙުޤީޤު ކޮމިޓީން ހުށަހެޅި ގޮތަށް، ނުވަތަ އެކަމުގެ މަގުސަދު ހާސިލުވާނޭ ގޮތަކަށް، މައްސަލަ ރައްދުވާ މުވައްޒަފު ވަގުތީގޮތުން މަސައްކަތުން ދުރުކުރުމުގެ ނުވަތަ ބައެއް މަސައްކަތުން ދުރުކުރުމުގެ އިޚްތިޔާރު، ޕްރޮސިކިއުޓަރ ޖެނެރަލަށް ލިބިގެންވެއެވެ.

[ތަޙުޤީޤު ރިޕޯޓު ހުށަހެޅުމުން ކޮމިޓީން ޢަމަލުކުރާނެ ގޮތް]
މައްސަލައިގެ ތަޙުޤީޤު ރިޕޯޓު ދިރާސާކުރުމަށްފަހު، އިތުރު ކަންކަން ސާފުކުރަން ޖެހޭކަމަށް ސުލޫކީ މައްސަލަ ބަލާ ކޮމިޓީއަށް ފެންނަނަމަ، އެ ކަންކަން ސާފުކުރުމަށް ތަޙުޤީޤު ޓީމާ ހަވާލުކުރުމުގެ އިޚްތިޔާރު ކޮމިޓީއަށް ލިބިގެންވެއެވެ. އަދި ތަޙުޤީޤު ޓީމާ ހަވާލުކުރުމުގެ ބަދަލުގައި ކޮމިޓީއަށް އެ ކަންކަން ސާފުކުރެވިދާނެއެވެ.
ސުލޫކީ މައްސަލަ ބަލާ ކޮމިޓީން އަމިއްލައަށް އެ ކަންކަން ސާފުކުރުމަށް ނިންމާ ހާލަތުގައި އެ ކަންކަން ބެލުމުގައި ވެސް ޢަމަލުކުރަންވާނީ މި ގަވާއިދުގެ 11 ވަނަ މާއްދާގައިވާ ގޮތުގެ މަތީންނެވެ.
މައްސަލައިގެ ތަޙުޤީޤު ރިޕޯޓު ފުރިހަމަވެފައިވާކަމަށް ސުލޫކީ މައްސަލަ ބަލާ ކޮމިޓީއަށް ފެނިއްޖެނަމަ، އެ ރިޕޯޓު ބަލައިގަތުމުން، ތަޙުޤީޤު ކޮމިޓީގެ މަސައްކަތް ނިމުނީއެވެ. މައްސަލައިގެ ރިޕޯޓު ބަލައިގަތުމަށްފަހު، އެ ރިޕޯޓުގައި ހުރި ކަންކަމާމެދު، ސުލޫކީ މައްސަލަ ބަލާ ކޮމިޓީން، މި ގަވާއިދުގައިވާ ގޮތުގެ މަތީން ފިޔަވަޅު އަޅަންވާނެއެވެ.

[ތަޙުޤީޤު ފުރިހަމަވެފައިވާނަމަ ޢަމަލުކުރާނެ ގޮތް]
ތަޙުޤީޤު ފުރިހަމަވެފައިވާނަމަ، މައްސަލަ ރައްދުވާ މުވައްޒަފުގެ މައްޗަށް ސުލޫކީ މައްސަލަ ސާބިތުވާކަން ނުވަތަ ނޫންކަން ސުލޫކީ މައްސަލަ ބަލާ ކޮމިޓީން ކަނޑައަޅަންވާނެއެވެ.
މައްސަލަ ރައްދުވާ މުވައްޒަފުގެ މައްޗަށް ސުލޫކީ މައްސަލަ ސާބިތުނުވާކަމަށް ނިންމާ ހާލަތުގައި، ސަބަބު ބަޔާންކޮށްފައި މައްސަލަ ފައިލު ކުރަންވާނެއެވެ. އަދި މި ގަވާއިދުގެ ޖަދުވަލު 4 ގައިވާ ފޯމު، މުވައްޒަފުގެ ފައިލަށް ލާންވާނެއެވެ.
މައްސަލަ ރައްދުވާ މުއްޒަފުގެ މައްޗަށް ސުލޫކީ މައްސަލަ ސާބިތުވާކަމަށް ނިންމާ ހާލަތުގައި، ސުލޫކީ ފިޔަވަޅު ކަނޑައެޅުމުގެ ކުރިން، މައްސަލަ ރައްދުވާ މުވައްޒަފު ހާޒިރުކޮށް ޖަވާބުދާރީވުމަށް ފުރުޞަތު ދޭންވާނެއެވެ.

[ސުލޫކީ ފިޔަވަޅު އެޅުން]
މުވައްޒަފެއްގެ މައްޗަށް ސުލޫކީ މައްސަލައެއް ސާބިތުވާ ހާލަތުގައި މުވައްޒަފެއްގެ މައްޗަށް ކަނޑައެޅޭނީ، އެ މުވައްޒަފަކު ކުރި ޢަމަލެއްގެ ކުޑަބޮޑު މިނަށް ބަލައި، ތިރީގައި ބަޔާންކޮށްފައިވާ ފިޔަވަޅުތަކެވެ.
ނަސޭހަތްދިނުން؛
ނަސޭހަތް ދިނުމާއެކު، ކޮމިޓީން ކަނޑައަޅާ ތަމްރީނު ޕްރޮގްރާމެއް ފުރިހަމަކުރުމަށް އެންގުން؛
އެ މުވައްޒަފަކު މަސައްކަތްކުރާ ސެކްޝަން ބަދަލުކުރުން؛
ހުރި މަޤާމަށްވުރެ ދަށް މަޤާމަކަށް ބަދަލުކުރުން ނުވަތަ ހަވާލުކުރާ މަސައްކަތަށް ބަދަލު ގެނައުން؛
މުސާރައާއި ޢިނާޔަތްތައް ލިބޭގޮތަށް ނުވަތަ މުސާރައާއި ޢިނާޔަތުން ވަކި މިންވަރެއް އެކަނި ލިބޭގޮތަށް ވަޒީފާގެ މަސައްކަތަށް ނުކުތުން ގިނަވެގެން 2 (ތިނެއް) މަސްދުވަހަށް މަނާކުރުން؛
މުސާރައާއި ޢިނާޔަތް ނުލިބޭ ގޮތަށް 2 (ދޭއް) ހަފުތާއަށްވުރެ ދިގުނޫން މުއްދަތަކަށް ވަޒީފާއަށް ނުކުތުން މަނާކުރުން؛
ވަޒީފާއިން ވަކިކުރުން.
މަތީގައި ބަޔާންކޮށްފައިވާ އެއްވެސް ފިޔަވަޅެއް މުވައްޒަފަކާމެދު ތަންފީޛު ކުރަންވާނީ، ޕްރޮސިކިއުޓަރ ޖެނެރަލްގެ ހުއްދަ، ލިޔުމުން ލިބިގެންނެވެ.
މައްސަލަ ރައްދުވާ މުވައްޒަފުގެ މައްޗަށް ސުލޫކީ މައްސަލަ ސާބިތުވެ، ފިޔަވަޅު އަޅަން ނިންމާ ހާލަތުގައި، މި ގަވާއިދުގެ ޖަދުވަލު 4 ގައިވާ ފޯމު ފުރިހަމަކޮށްފައި މުވައްޒަފުގެ ފައިލަށް ލާންވާނެއެވެ. އަދި އެފަދައިން ނިންމާތާ 3 (ތިނެއް) ދުވަހުގެ ތެރޭގައި އެ މުވައްޒަފަކަށް އެކަން އަންގަންވާނެއެވެ.
މި މާއްދާގެ (ނ) ގެ ދަށުން ހަވާލުކުރެވޭ ލިޔުމާ އެ މުވައްޒަފަކު ގަސްތުގައި ހަވާލުނުވެއްޖެނަމަ، އެކަން ލިޔެ ރައްކައު ކުރަންވާނެއެވެ. އަދި މައްސަލަ މުރާޖަޢާ ކުރުމަށް ހުށަހެޅުމުގެ ޙައްޤު އެ މުވައްޒަފަކު ދޫކޮށްލީކަމުގައި ބެލެވޭނެއެވެ.

[ސުލޫކީ ފިޔަވަޅު މުރާޖަޢާކުރުން]
ސުލޫކީ ފިޔަވަޅު އެޅުމަށް ނިންމައިފައިވާކަން މުވައްޒަފަށް އެންގޭތާ 3 (ތިނެއް) ދުވަހުގެ ތެރޭގައި އެ ނިންމުން މުރާޖަޢާ ކޮށްދިނުން އެދި ސަބަބާއެކު ޕްރޮސިކިއުޓަރ ޖެނެރަލަށް ހުށަހެޅިދާނެއެވެ.
އެގޮތުން މުރާޖަޢާ ކުރަން ހުށަހެޅޭ މައްސަލަތަކުގައި ހުށަހަޅާ ސަބަބުތަކުގެ މައްޗަށް ބަލައި، ތިރީގައި ބަޔާންކޮށްފައިވާ ގޮތަކުން ކުރެ ގޮތަކަށް ޢަމަލުކުރުމުގެ އިޚްތިޔާރު ޕްރޮސިކިއުޓަރ ޖެނެރަލަށް ލިބިގެންވެއެވެ.
އެ ނިންމުން މުރާޖަޢާ ކުރަންޖެހޭ ސަބަބެއް އޮތްނަމަ، އެ ނިންމުން މުރާޖަޢާ ކުރުމަށް، ސުލޫކީ މައްސަލަ ބަލާ ކޮމިޓީއަށް އެންގުން؛
އެ މައްސަލައަކީ އަލުން ތަޙުޤީޤު ކުރަންޖެހޭ މައްސަލައެއް ކަމުގައި ވާނަމަ، ތަޙުޤީޤު ކުރުމަށް ސުލޫކީ މައްސަލަ ބަލާ ކޮމިޓީއަށް އެންގުން؛
ސުލޫކީ މައްސަލަ މުރާޖަޢާ ކުރަންޖެހޭ ސަބަބެއް ނެތްކަމަށް ނިންމުން.

[އެހެނިހެން]

[މާނަކުރުން]
ސުލޫކީ މައްސަލަކަމަށް ބުނެފައި އެވަނީ، ޤާނޫނު ނަންބަރު 9/2008 (ޕްރޮސިކިއުޓަރ ޖެނެރަލްގެ ޤާނޫނު) އާއި، އެ ޤާނޫނުގެ ދަށުން އެކުލަވައިފައިވާ ޕްރޮސިކިއުޓަރ ޖެނެރަލްގެ އޮފީހުގެ މުވައްޒަފުންގެ ސުލޫކީ މިންގަނޑުގައި ބަޔާންކޮށްފައިވާ ސުލޫކީ ހަމަތަކާ ޚިލާފުވެފައިވާކަމަށް ތުހުމަތުކުރެވޭ މައްސަލައަށެވެ.
ސުލޫކީ މައްސަލަ ރައްދުވާ މުވައްޒަފުކަމަށް ބުނެފައި އެވަނީ، އެ މުވައްޒަފަކާ ދެކޮޅަށް ސުލޫކީ މައްސަލައެއް ހުށަހެޅި ތަޙުޤީޤު ކުރެވޭ މުވައްޒަފަށް ނުވަތަ ސުލޫކީ ފިޔަވަޅު އެޅޭ މުވައްޒަފަށެވެ.
ސުލޫކީ މައްސަލައެއް ސާބިތުވުން ކަމަށް ބުނެފައި އެވަނީ، މުވައްޒަފަކާމެދު ހުށަހެޅޭ ޝަކުވާއަކާ ގުޅިގެން ލިބިފައިވާ ހެއްކާއި ޤަރީނާއަށް ބަލާއިރު އެ ކަމެއް ހިނގާކަމަށް، ނުވަތަ ހިނގައިފައިވާކަމަށް ބުއްދީގެ ހަމަތަކުން ބުރަވެވޭ ބުރަވުމަށެވެ.

[މުއްދަތު ގުނުން]
މި ގަވާއިދުގައި ވަކި މުއްދަތުތަކެއް ކަނޑައެޅިފައިވާ ކަންކަމާ ގުޅިގެން މުއްދަތު ގުނާނީ، ރަސްމީ ބަންދު ދުވަސްތައް ނުހިމެނޭ ގޮތަށެވެ.

[ރެކޯޑު ބެލެހެއްޓުން]
ސުލޫކީ މައްސަލަ ބަލާ ކޮމިޓީން ބާއްވާ ބައްދަލުވުންތަކާއި ނިންމާ ނިންމުންތައް ލިޔެ ރައްކައުކޮށް ބަލަހައްޓަންވާނެއެވެ.

[ޢަމަލުކުރަން ފެށުން]
މި ގަވާއިދަށް ޢަމަލުކުރަން ފަށާނީ، ދިވެހި ސަރުކާރުގެ ގެޒެޓުގައި މި ގަވާއިދު ޝާޢިއުކުރާ ދުވަހުން ފެށިގެންނެވެ.

[ޖަދުވަލު 1]

[ޖަދުވަލު 2]

[ޖަދުވަލު 3]

[ޖަދުވަލު 4]

[ޖަދުވަލު 5]